CELEX: 32014D0396
Language: et
Date: 2014-06-24 00:00:00
Title: 2014/396/EL: Komisjoni rakendusotsus, 24. juuni 2014 , millega lubatakse Euroopa Parlamendi ja nõukogu määruse (EÜ) nr 258/97 alusel lasta toidu uuendkoostisosana turule UV-töödeldud pagaripärm ( Saccharomyces cerevisiae ) (teatavaks tehtud numbri C(2014) 4114 all)

26.6.2014   
            
            
               ET
            
            
               Euroopa Liidu Teataja
            
            
               L 186/108
            
         KOMISJONI RAKENDUSOTSUS,
   24. juuni 2014,
   millega lubatakse Euroopa Parlamendi ja nõukogu määruse (EÜ) nr 258/97 alusel lasta toidu uuendkoostisosana turule UV-töödeldud pagaripärm (Saccharomyces cerevisiae)
   
      
         (teatavaks tehtud numbri C(2014) 4114 all)
      
   
   (Ainult prantsuskeelne tekst on autentne)
   
      (2014/396/EL)
   
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 27. jaanuari 1997. aasta määrust (EÜ) nr 258/97 uuendtoidu ja toidu uuendkoostisosade kohta, (1) eriti selle artiklit 7,
   ning arvestades järgmist:
   
               (1)
            
            
               Äriühing Lallemand SAS esitas 4. mail 2012 Ühendkuningriigi pädevatele asutustele taotluse UV-töödeldud pagaripärmi (Saccharomyces cerevisiae) turule laskmiseks toidu uuendkoostisosana. UV-töödeldud pagaripärm on ette nähtud kasutamiseks pärmiga kergitatud leiva, saia ja valikpagaritoodete valmistamisel ning toidulisandites.
            
         
               (2)
            
            
               Ühendkuningriigi pädev toiduhindamisasutus esitas 31. augustil 2012 esialgse hindamisaruande. Kõnealuses aruandes tegi toiduhindamisasutus järelduse, et UV-töödeldud pagaripärm vastab määruse (EÜ) nr 258/97 artikli 3 lõikes 1 sätestatud uuendtoidu kriteeriumidele.
            
         
               (3)
            
            
               Komisjon edastas esmase hindamisaruande teistele liikmesriikidele 11. septembril 2012.
            
         
               (4)
            
            
               Määruse (EÜ) nr 258/97 artikli 6 lõike 4 esimeses lõigus ette nähtud 60 päeva jooksul esitati põhjendatud vastuväiteid.
            
         
               (5)
            
            
               14. aprillil 2013 küsis komisjon Euroopa Toiduohutusameti (edaspidi „toiduohutusamet”) arvamust ja palus toiduohutusametil määruse (EÜ) nr 258/97 kohaselt täiendavalt hinnata UV-töödeldud pagaripärmi kasutamist toidu uuendkoostisosana.
            
         
               (6)
            
            
               Toiduohutusameti 12. detsembri 2013. aasta teaduslikus arvamuses, (2) milles käsitleti UV-kiirgusega töötlemise teel D-vitamiiniga rikastatud pagaripärmi ohutust, jõuti järeldusele, et UV-kiirgusega töödeldud pagaripärm, mille vitamiini D2 sisaldust on suurendatud, on kavandatud kasutusviiside korral ohutu.
            
         
               (7)
            
            
               Teaduslikus arvamuses on esitatud piisavalt tõendeid, et UV-töödeldud pagaripärm (kui toidu uuendkoostisosa) vastab määruse (EÜ) nr 258/97 artikli 3 lõikes 1 sätestatud kriteeriumidele.
            
         
               (8)
            
            
               Euroopa Parlamendi ja nõukogu direktiivis 2002/46/EÜ (3) ning Euroopa Parlamendi ja nõukogu määruses (EÜ) nr 1925/2006 (4) on sätestatud erisätted vitamiinide ja mineraaltoitainete kasutamise kohta, kui neid lisatakse toidule või toidulisanditesse. UV-töödeldud pagaripärmi kasutamist tuleks lubada ilma, et see piiraks kõnealuste erisätete kohaldamist.
            
         
               (9)
            
            
               Käesoleva otsusega ettenähtud meetmed on kooskõlas toiduahela ja loomatervishoiu alalise komitee arvamusega,
            
         ON VASTU VÕTNUD KÄESOLEVA OTSUSE:
   Artikkel 1
   UV-töödeldud pagaripärmi, mille täpsemad andmed on esitatud I lisas, võib lasta Euroopa Liidu turule ja kasutada toidu uuendkoostisosana II lisas sätestatud otstarbel ja maksimumkogustes, piiramata sellega direktiivi 2002/46/EÜ ja määruse (EÜ) nr 1925/2006 kohaldamist.
   Artikkel 2
   Nimetus, mis kantakse käesoleva otsusega lubatud, UV-töödeldud pagaripärmi sisaldava toidu märgistusele, on „D-vitamiini sisaldav pärm” või „D2-vitamiini sisaldav pärm”.
   Artikkel 3
   Käesolev otsus on adresseeritud äriühingule Lallemand SAS (19 Rue des Briquetiers BP59, 31702 Blagnac Cedex, Prantsusmaa).
   
      Brüssel, 24. juuni 2014
      
         
            Komisjoni nimel
         
         
            komisjoni liige
         
         Tonio BORG
      
   
   
      (1)  EÜT L 43, 14.2.1997, lk 1.
   
      (2)  EFSA Journal 2014; 12(1):3520.
   
      (3)  Euroopa Parlamendi ja nõukogu direktiiv 2002/46/EÜ, 10. juuni 2002, toidulisandeid käsitlevate liikmesriikide õigusaktide ühtlustamise kohta (EÜT L 183, 12.7.2002, lk 51).
   
      (4)  Euroopa Parlamendi ja nõukogu määrus (EÜ) nr 1925/2006, 20. detsember 2006, vitamiinide, mineraaltoitainete ja teatud muude ainete toidule lisamise kohta (ELT L 404, 30.12.2006, lk 26).
   
      I LISA
      UV-TÖÖDELDUD PAGARIPÄRMI SPETSIFIKATSIOON
      
         
            Määratlus
         : Pagaripärmi (Saccharomyces cerevisiae) on töödeldud ultraviolettvalgusega, et saavutada ergosterooli muundumine vitamiiniks D2 (ergokaltsiferooliks). Vitamiini D2 sisaldus pärmikontsentraadis jääb vahemikku 1 800 000 — 3 500 000 RÜ vitamiini D 100 g kohta (450–875 μg/g).
      
         
            Kirjeldus
         : helepruuni värvusega, vabad graanulid
      
         
            Vitamiin D2
            
         : 
      
                  Keemiline nimetus
               
               
                  (5Z,7E,22E)-3S-9,10-sekoergosta-5,7,10(19),22-tetraeen-3-ool
               
            
                  Sünonüüm
               
               
                  Ergokaltsiferool
               
            
                  CASi nr
               
               
                  50-14-6
               
            
                  Molekulmass
               
               
                  396,65 g/mol
               
            
         
            Pärmikontsentraadi mikrobioloogilised kriteeriumid
         : 
      
                  Kolibaktereid
               
               
                  kuni 1 000/g
               
            
                  
                     Escherichia coli
                  
               
               
                  kuni 10/g
               
            
                  
                     Salmonella spp.
               
               
                  puudub 25 grammis
               
            
   
      II LISA
      UV-TÖÖDELDUD PAGARIPÄRMI LUBATUD KASUTUSVIISID
      
                  Toidu kategooria
               
               
                  Maksimumkogus
               
            
                  Pärmiga kergitatud leiva- ja saiatooted
               
               
                  5 μg vitamiini D2 100 g lõpptootes
               
            
                  Pärmiga kergitatud valikpagaritooted
               
               
                  5 μg vitamiini D2 100 g lõpptootes
               
            
                  Toidulisandid
               
               
                  5 μg vitamiini D2 päevas